एपीएफ क्वाटरफाइनलमा
युवराज खड्काको एकमात्र गोलमा सशस्त्र प्रहरीको एपीएफ क्लब पाँचौं संस्करणको स्थानीय तह सहिद स्मृति अन्तर्राष्ट्रिय फुटबल प्रतियोगिताको क्वाटरफाइनलमा प्रवेश गरेको छ । हेटौंडा–५ स्थित पिप्ले क्याम्पा रंगशालामा सातदोबाटोलाई १–० गोलअन्तरले पराजित गर्दै एपीएफ अघिल्लो चरणमा प्रवेश गरेको हो ।
मकवानपुर — युवराज खड्काको एकमात्र गोलमा सशस्त्र प्रहरीको एपीएफ क्लब पाँचौं संस्करणको स्थानीय तह सहिद स्मृति अन्तर्राष्ट्रिय फुटबल प्रतियोगिताको क्वाटरफाइनलमा प्रवेश गरेको छ । हेटौंडा–५ स्थित पिप्ले क्याम्पा रंगशालामा सातदोबाटोलाई १–० गोलअन्तरले पराजित गर्दै एपीएफ अघिल्लो चरणमा प्रवेश गरेको हो ।खड्काले खेलको पाँचौं मिनेटमा हेडमार्फत गोल गरे । उनले प्रदीप लामाको पासलाई सदुपयोग गरे । खेलको म्यान अफ द म्याच एपीएफका मणि लामा घोषित हुँदै दस हजार रुपैयाँ प्राप्त गरे । दुई विदेशी खेलाडीसहित मैदानमा उत्रिएको एपीएफ सातदोबाटोमाथि पहिलो हाफमा हावी भएको थियो । खेलको ३६ औं मिनेटमा एपीएफका गोलरक्षक राजु नगरकोटी र रक्षकबीच तालमेलको अभाव हुँदा प्राप्त मौका सातदोबाटोले सदुपयोग गर्न सकेन । सातदोबाटोका भुवन बस्नेत उक्त अवसरमा गोल गर्न चुकेका थिए ।दोस्रो हाफमा केही सुधारिएको खेल प्रस्तुत गरे पनि एपीएफको अगाडि सातदोबाटोको केही चलेन । दोस्रो हाफमा एपीएफ प्राप्त गरेको दुईवटा मौकामा गोल गर्न चुकेको थियो । दोस्रो हाफको इन्जुरी समयमा सातदोबाटोका निरज चौधरीले गरेको प्रहार पोस्टको केही माथिबाट बाहिरियो । सातदोबाटोका प्रशिक्षक सनोज श्रेष्ठले विदेशी खेलाडी आफ्नो टोलीमा समावेश नहुँदा समस्या देखिएको बताए । ‘हामी ‘ए’ डिभिजन लिगको तयारीमा छौं । यो खेलले हाम्रो कमजोरीसमेत थाहा पाएका छौं,’ श्रेष्ठले लिगका लागि विदेशी खेलाडी उपलब्ध हुने बताए । एपीएफका प्रशिक्षक रत्नकाजी महर्जनले आफ्नो टिमले रणनीतिअनुसार नखेल्दा समस्या भएको बताए ।